Im Merz 1945 hai sich d Schwiiz und die Alliierte im Currie-Abkomme uf  en Änd vo de schwiizerischen Export noch Dütschland und e deilwiisi Usliiferig vo dütsche Vermögenswärt geinigt. Im Washingtoner Abkomme vo 1946 het d Schwiiz schliesslig die Alliierte gloo, der ganz dütsch Bsitz in der Schwiiz z konfisziere.[9] Der Striit um s sogenannte Raubgold, wo über die dütschi Riichsbank in d Schwiiz cho isch, isch mit der Zahlig vo 250 Millione Franke biigleit worde. Denn hai die Alliierte alli wirtschaftlige und finanzielle Massnahme gege d Schwiiz ufghobe. Im gliiche Johr hai d Schwiiz und d Sowjetunion diplomatischi Beziehige ufgnoh. D Rolle vo der Schwiiz im Zweite Wältchrieg isch zum letzte Mol in de 1990er Johr dur e Bergier-Bricht revidiert worde.